Indias kuuluvad rannad riigile. Hooaja algul ärkavad Goa rannad omanäolisele ja keevale elule. Nagu nõiaväel tekkivad palmide ja liiva piirile sajad (et mitte öelda  tuhanded) maailmakuulsad Goa hütid (ingl. keeles shacks), mis kujutavad endast väga soodsa hinnaga ja toredaid söögi-joogikohti, kus keha- ja vaimukinnitamisele lisaks saab ka niisama logeleda ja päeva õhtusse saata. Et siis hoogsate Goa rütmide saatel põnevale ööelule vastu minna.    Turistide hulgas ülipopulaarsete rannahüttide vastu on peavad mõistetavat lahingut rannahotellide omanikud, kelle valulise pilgu all potentsiaalne rahakas klient oma raha mujale kannab peenele  restoranile hüti hubasust ja oluliselt odavamat hinnataset eelistades. Lahing on pidev, pikk ja lootusetu. Sest rannad  Indias kuuluvad riigile, India riik aga on püha, puutumatu ja üsna bürokraatlik.    Goa rannajoon liigendub paljudeks erinäolisteks   randadeks, mis on üldjuhul nime saanud lähima külakese või keskuse järgi. Kõrvaloleval kaardil leiate kuulsatest kuulsaimad.    Goa jaguneb geograafiliselt selgelt kaheks osaks: Põhja- ja Lõuna-Goaks, sama jaotus puudutab ka randasid. Veelahkmeks on Mormugao laht ja Mandovi ja Zuari jõed.    Põhja-Goa  rannad on elavamad, kära- ja rahvarohkemad. Goa kui turismisihtkoha areng algas just siit, kuulsatelt  Baga, Candolimi ja Calangute randadelt.    Maalilised, helevalge tuhkpeene liivaga Lõuna-Goa rannad on vaiksemad. Siiski on mere poole sirutuvate kookospalmide alla tekkinud söögi-ja joogihütte ning väikseid poekesi. Samuti leidub veespordikeskusi.    Ookeanis ujumine - turvalisus